31 Aperire

Aperire debet homo tria, Deo et proximo, scilicet, cor, os, et manum.

Primo, debet homo aperire cor Deo, sicut seruus ostium domino, Luc. 12[:36]: *Ut, cum venerit et pulsaverit, confestim aperiant ei*. Ut sponsa thalamum sponso, Cant. 5[:2]: *Aperi michi, soror mea*. Apo. 3[:20]: *Ecce* *sto ad ostium, et pulso; si quis aperuerit mihi, intrabo*.

Secundo, debet aperire os Deo, sicut anicula parenti expectando ut reficiatur, Ps. [118:131]: *Os meum aperui, et attraxi spiritum.* Ut ego orando vt morbum sanetur, Eccli. 39[:7]: *Os suum aperiet in oracione, et pro delictis suis deprecabitur*.

Tercio, debet aperire manum Deo ut munera offerat, Matt. 2[:11]: *Apertis thesauris suis obtulerunt ei munera,* etc. Debet homo aperire cor ad diligendum et compaciendum proximo, sic porta ferrea aperta est Petro, Act. 12[:10]. Os ad corripiendum delinquentem, Eccli. [22:27]: *Si aperueris os triste*, ne metuas.

¶ Item ad docendum ignorantem, Ps. [77:2]: *Aperiam in parabolis os meum*.

Item ad adiuuandum impotentem, Prou. 31[:8]: *Aperi os tuum muto*.

Tercio debet aperire manum ad subueniendum ad quod mittant multa.[[1]](#endnote-1)

Et primo, exempla, Prou. 31[:20]: *Manum suam aperuit inopi*.

¶ Secundo, precepta, Deut. [15:7-8]: Non *contrahes manum,* ad subueniendum, *sed aperies* [*eam*].

Tercio, natura, Prou. 27[:25]: *Aperta sunt,* peccata, *prata.* Sed heu quia hodie aperta sunt corda ad turpitudinem, delectandum, Nahum 2[:6]: *Porte* *fluuiorum* *aperte sunt*. Ora aperta sunt ad detrahendum et litigandum, Eccli. 20[:15]: *Apercio oris illius inflammatio est*. Ostia aperta ad introducendum fornicariam, Deut. 11[:6]: *Aperto* ostio.

1. mittant multa ] F.128; inuitauit F.80, Lambeth 23. [↑](#endnote-ref-1)